उपर्युक्त काव्य पंक्तियों में प्रसादजी ने सौन्दर्य व प्रकृति में पारस्परिकता दर्शाते हुए यह बताया है कि सौन्दर्य ही प्रकृति है और प्रकृति ही सौन्दर्य है। अर्थात काव्य का सौन्दर्य भी प्रकृति से ही विद्यमान होता है। जयशंकर प्रसाद ने अपने अधिकांश काव्यों में प्रकृति की महत्ता को दर्शाते हुए पर्यावरण के गूढ रहस्यों एवं तथ्यों को उद्घाटित कर पर्यावरण संरक्षण के प्रति जन-जागृति लाने की पूर्ण चेष्टा की है। अत: यह कहना अतिशयोक्ति न होगी कि छायावादी काव्यों में पर्यावरण चेतना लाने में जयशंकर प्रसादजी की भूमिका अतुलनीय है।